OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Posilnenie postavenia podnikov a občanov na jednotnom trhu EÚ: akčný plán na podporu portálu Vaša Európa v spolupráci s členskými štátmi /* COM/2013/0636 final */





I. Cieľ akčného plánu Jednotný trh je kľúčovou hnacou silou hospodárskeho rastu. Tento rastový potenciál sa však môže naplno využiť len vtedy, ak podniky a občania poznajú a chápu, aké práva a príležitosti majú, a sú schopní účinne ich využiť. Portál Vaša Európa (http://europa.eu/youreurope) ponúka v 23 jazykoch[1] praktické a ľahko použiteľné informácie o právach EÚ na jednotnom trhu. Cieľovou skupinou sú občania a podniky, ktoré majú záujem o mnohé príležitosti, ktoré im EÚ ponúka: ľudia, ktorí majú záujem študovať, pracovať, podnikať, cestovať, vyhľadať zdravotnú starostlivosť alebo žiť v inom členskom štáte, ako aj osoby, ktoré ostali vo svojom domovskom štáte a nakupujú online, chcú si otvoriť bankový účet alebo majú záujem o telekomunikačné služby atď. Používatelia by na portáli Vaša Európa mali nájsť všetky informácie, ktoré potrebujú na to, aby sa zoznámili so svojimi právami v EÚ a dozvedeli sa, ako ich môžu využiť v jednotlivých členských štátoch EÚ. Portál Vaša Európa má navyše nasmerovať používateľov na iné asistenčné služby, ktoré by mohli potrebovať, ako aj na príslušné služby elektronickej verejnej správy. Portál Vaša Európa bol spustený v roku 2005[2]. V roku 2010[3] prešiel celkovou prestavbou v súlade s oznámením Na ceste k Aktu o jednotnom trhu[4] a správou o občianstve za rok 2010 o odstránení prekážok vykonávania práv občanov EÚ[5]. Keďže je pre občanov mimoriadne dôležité, aby sa dozvedeli viac o svojich právach EÚ a ich výkone v určitom štáte, portál Vaša Európa je spoločným projektom Komisie a členských štátov. Portál sa stal dôležitým referenčným bodom pre občanov a podniky. Obsah portálu a počet návštev neustále narastá. V súčasnosti ho navštívi približne 16 000 návštevníkov denne. Je však možné a žiaduce urobiť viac. Z dôkazov vyplýva, že občania stále potrebujú viac kvalitnejších informácií o svojich právach, najmä pokiaľ ide o podmienky výkonu týchto práv na vnútroštátnej úrovni a v cezhraničnom kontexte (pozri ďalej). V súlade s oznámením z roku 2012 o lepšej správe pre jednotný trh[6] a v reakcii na opakované výzvy Európskeho parlamentu[7] a Rady[8] tento akčný plán stanovuje konkrétne opatrenia, ktoré by pomohli prekonať tieto nedostatky: · Stanovuje plány Komisie na ďalšie posilnenie, rozvoj a podporu portálu Vaša Európa, ktorý má slúžiť ako prístupové miesto ku všetkým informáciám a pomoci, ktoré môžu právnické a fyzické osoby potrebovať na to, aby v plnej miere využili svoje práva EÚ na jednotnom trhu, · Vyzýva členské štáty, aby poskytli praktické informácie o výkone práv EÚ v praxi, a stanovuje konkrétne návrhy s cieľom zabezpečiť, aby takéto informácie boli ľahko dostupné občanom a podnikom v celej Európe. Takisto vyzýva členské štáty, aby zabezpečili, že informácie, ktoré sú k dispozícii prostredníctvom portálu Vaša Európa, budú ľahko dostupné prostredníctvom vnútroštátnych vládnych portálov. II. Vaša Európa – súčasný stav Portál Vaša Európa, ktorý je súčasťou webových služieb Komisie, považujú jeho používatelia, tvorcovia politiky a zainteresované strany za cenný nástroj, pokiaľ ide o praktické informácie o právach EÚ na jednotnom trhu. Návštevníci nájdu na portáli informácie na úrovni EÚ, ktoré poskytla Komisia, a vnútroštátne informácie, ktoré prostredníctvom redakčnej rady poskytli členské štáty. Počet návštevníkov sústavne a výrazne rástol v priebehu posledných troch rokov a tento stúpajúci trend pokračuje aj v roku 2013: Nedávny online používateľský prieskum[9] potvrdzuje vysokú úroveň spokojnosti s poskytnutými informáciami: 93 % používateľov považuje portál Vaša Európa za aspoň uspokojivý. 70 % respondentov uviedlo, že našli všetky informácie alebo aspoň časť informácií, ktoré hľadali. Prieskum však takisto poukazuje na oblasti, v ktorých je potrebné zlepšenie. Používatelia, ktorí nenašli potrebné informácie, často ako dôvod uviedli problémy s navigáciou alebo chýbajúce informácie na vnútroštátnej úrovni. Návrhy na zlepšenie sa týkajú lepšieho vyhľadávania a pomoci (vrátane služieb na úrovni EÚ a na vnútroštátnej úrovni), ktorá zahŕňa individuálnu pomoc a pomoc prostredníctvom telefónu, e-mailu alebo chatu. Navyše návštevníci, ktorí na portál Vaša Európa prichádzajú vyhľadávať informácie, by chceli na portáli vybaviť aj príslušné formality. To si však vyžaduje lepší prístup k informáciám a nástrojom elektronickej verejnej správy dostupným na vnútroštátnej úrovni. Ďalší prieskum, ktorý bol zameraný na tvorcov politík a zainteresované strany[10], potvrdil, že aj táto skupina je spokojná s kvalitou a prezentáciou informácií na portáli Vaša Európa. Zlepšenie prepojenia portálu Vaša Európa a vnútroštátnych portálov a zvýšenie informovanosti o portáli sa pokladajú za hlavné oblasti, v ktorých je potrebné dosiahnuť zlepšenie. Vo všeobecnosti možno povedať, že nedávne konzultácie a prieskumy poukazujú na pretrvávajúcu potrebu zvýšiť množstvo informácií a ich kvalitu[11], najmä pokiaľ ide o pravidlá a postupy na vnútroštátnej úrovni pri riešení cezhraničných situácií. Navyše existuje výrazná potreba rozšíriť rozsah služieb elektronickej verejnej správy a zvýšiť ich kvalitu[12]. Je na členských štátoch, aby informovali podniky a občanov o vnútroštátnych predpisoch a postupoch. Portál Vaša Európa pomáha sprístupniť takéto informácie v celej EÚ cieleným a používateľsky jednoduchým spôsobom. Viaceré členské štáty investovali do vývoja prehľadných viacjazyčných vnútroštátnych portálov poskytujúcich dôležité praktické informácie a online služby pre občanov a podniky. Za jeden z osvedčených postupov možno považovať pokračujúcu expanziu jednotných kontaktných miest[13], ktoré sa zameriavajú na poskytovanie informácií a služieb elektronickej verejnej správy. V mnohých členských štátoch sú však informácie o vnútroštátnych pravidlách a postupoch týkajúcich sa práv EÚ naďalej fragmentované, ťažko dostupné, neúplné a neprehľadné. A aj keď informácie existujú, často nie sú prispôsobené potrebám tých, ktorí pôsobia v cezhraničnom kontexte. III. Rozvoj portálu Vaša Európa v spolupráci s členskými štátmi – akčný plán pre portál Vaša Európa Európsky parlament vyzval v nedávnom uznesení[14] Komisiu, aby „rozvíjala portál Vaša Európa a zmenila ho na skutočné jednotné kontaktné miesto na internete, ktoré bude občanom a podnikom poskytovať informácie o jednotnom trhu.“ Takisto vyzval členské štáty, aby čo „najrýchlejšie doplnili chýbajúce údaje na portáli Vaša Európa týkajúce sa ich členského štátu…a aby vytvorili odkazy na portál Vaša Európa z príslušných portálov miestnej a štátnej správy s cieľom uľahčiť občanom prístup.“ V súlade s uvedenými súvislosťami a na základe potrieb identifikovaných prostredníctvom nedávnych prieskumov Komisia navrhuje tri skupiny konkrétnych opatrení, ktoré má realizovať Komisia a/alebo členské štáty: A. opatrenia na ďalší rozvoj a zlepšenie portálu Vaša Európa, aby dokázal lepšie reagovať na potreby občanov a podnikov, B. opatrenia, ktoré zaistia, že prostredníctvom portálu Vaša Európa budú k dispozícii kvalitné informácie o vnútroštátnych pravidlách a postupoch a C. opatrenia na zabezpečenie lepšej dostupnosti informácií, ktoré sa nachádzajú na portáli Vaša Európa. A. Ďalšie doplnenie obsahu portálu Vaša Európa a jeho zlepšenie z hľadiska uspokojovania potrieb používateľov Doplnenie informácií. V súlade so stratégiou Komisie, podľa ktorej má mať portál Vaša Európa špecifické postavenie oficiálneho zdroja vysokokvalitných informácií o právach EÚ a aktuálneho, použiteľného a ďalej šíriteľného obsahu, má portál informovať občanov a podniky o ich právach a príležitostiach v rámci jednotného európskeho trhu. Ponúka prierezové informácie, ktoré zodpovedajú skutočným životným situáciám a potrebám občanov a podnikov v EÚ. Vaša Európa predstavuje kľúčovú neoddeliteľnú súčasť webového prostredia Komisie. Ako predchodca medziodvetvovej spolupráce, ktorý sa neustále snaží uspokojovať potreby používateľov a ich preferencie, portál Vaša Európa sa bude naďalej rozširovať, a prispeje tak ku projektu racionalizácie a profesionalizácie digitálnej komunikácie, ktorý prebieha v rámci celej Komisie. Vaša Európa zohráva dôležitú úlohu pri poskytovaní vysokokvalitných informácií, ktoré sú používateľom dostupné online. Používatelia tak nemusia používať drahšie kanály (napríklad telefón, e-mail alebo osobnú návštevu v informačnom centre). Portál navyše prispieva k efektívnejšiemu využívaniu zdrojov na úrovni EÚ. Komisia bude naďalej aktualizovať a v prípade potreby rozširovať obsah portálu na úrovni EÚ. Bude pokračovať v budovaní spoľahlivých partnerstiev medzi všetkými poskytovateľmi obsahu v Komisii a posilní synergie medzi portálom Vaša Európa a špecializovanými portálmi, akými sú napríklad e-Justice, EURES a relevantné tematické webové stránky, pričom sa bude snažiť zabrániť duplicite a prekrývaniu informácií a dosiahnuť čo najvyššiu kvalitu služieb pre používateľov. Ďalej sa rozšíri aj ponuka služieb, ktorá je k dispozícii prostredníctvom portálu Vaša Európa, napríklad prostredníctvom tzv. hlbokých odkazov na jednotné kontaktné miesta s cieľom poskytnúť používateľom komplexné informácie o špecifických vnútroštátnych požiadavkách a umožniť im vybavenie administratívnych formalít a postupov online. Lepšie usmernenia a pomoc. Aby bol portál Vaša Európa dlhodobo úspešný, musí si udržať svoje normy kvality a zlepšovať svoju používateľskú jednoduchosť tak, že sa prispôsobí rôznym typom návštevníkov a meniacemu sa IT prostrediu. Aj keď bola štruktúra portálu navrhnutá tak, aby bola čo najintuitívnejšia a aby sa jej ďalší rozvoj realizoval na základe pravidelných používateľských testov, zo spätnej väzby návštevníkov vyplýva, že sa im nepodarí vždy nájsť informácie, ktoré hľadajú, a to napriek tomu, že sa tieto informácie nachádzajú na portáli. To isté platí aj o službách osobnej pomoci, elektronickej verejnej správe a službách na riešenie problémov, na ktoré portál odkazuje. V súčasnosti časť návštevníkov buď nedokáže nájsť prístup k najvhodnejšej službe, alebo nedokončí všetky kroky, ktoré sú potrebné na predloženie svojho prípadu. Komisia zlepší funkciu vyhľadávania na portáli a vytvorí virtuálneho asistenta, ktorý bude poskytovať online pomoc na webe. Virtuálny asistent zabezpečí, že používatelia i) nájdu informácie bez zdĺhavej navigácie a ii) budú mať ľahší prístup k najdôležitejším asistenčným službám[15]. Komisia bude predovšetkým ďalej prehlbovať synergie medzi službami Vaša Európa a Europe Direct s cieľom poskytnúť občanom a podnikom multikanálovú platformu (t. j. prístup online, telefonicky, e-mailom alebo osobný kontakt) pre informácie o ich právach EÚ a súvisiace asistenčné služby. Portál Vaša Európa bude navyše súčasťou nového spoločného nástroja pre lepšie usmernenia pre občanov, pokiaľ ide o žiadosti o nápravu, tak ako sa navrhuje v akcii 11 správy o občianstve z roku 2013[16]. Komisia chce navyše návštevníkov portálu Vaša Európa aj naďalej lepšie informovať o najnovšom vývoji na portáli prostredníctvom vytvorenia elektronickej oznamovacej služby o aktualizáciách. Zlepšenie dostupnosti portálu Vaša Európa. Cieľovou skupinou portálu Vaša Európa sú všetci Európania. Preto by mal v plnej miere spĺňať všetky pravidlá a normy v oblasti dostupnosti webu, v súlade s Digitálnou agendou a (po jeho prijatí) súvisiacim návrhom smernice o dostupnosti webových stránok orgánov verejného sektora, ktorý predložila Komisia[17]. Komisia začne s realizáciou štúdie o použiteľnosti a dostupnosti a implementuje jej závery, aby zabezpečila zodpovedajúcu zrozumiteľnosť, štruktúru a interaktivitu portálu pre všetkých používateľov vrátane osôb s osobitnými potrebami. Cieľom portálu Vaša Európa je navyše poskytnúť mobilným návštevníkom rovnaké možnosti a funkcie ako v prípade klasického PC. Štatistiky ukazujú, že viac ako 18 % súčasných návštevníkov používa na prístup k informáciám v sekcii portálu Vaša Európa určenom pre občanov práve mobilné zariadenia, pričom tento podiel neustále rastie[18]. Komisia bude ďalej zlepšovať dostupnosť portálu Vaša Európa pre mobilné zariadenia a postupne rozšíri jeho mobilnú verziu tak, aby zahŕňala aj informácie pre podniky. Nielen informovať... ale aj počúvať. Hlavnou funkciou portálu Vaša Európa je poskytovanie informácií. Prostredníctvom portálu je však možné aj počúvať európskych občanov a podniky a dozvedieť sa viac o ich praktických skúsenostiach s jednotným trhom. Napríklad sledovaním najčastejšie vyhľadávaných informácií na portáli Vaša Európa sa Komisia dozvedá o pretrvávajúcich problémoch, s ktorými sa občania stretávajú pri výkone práv, ktoré im ponúka jednotný trh. Tieto informácie sa môžu využiť ako vstup pre tvorbu politík a na cielené zlepšenie obsahu portálu Vaša Európa. Portál navyše disponuje nástrojom na poskytovanie spätnej väzby, ktorý návštevníkom ponúka možnosť pripomienkovať obsah stránok. Vaša Európa navyše príležitostne vyzýva návštevníkov, aby sa zapojili do verejných konzultácií o témach, ktoré portál pokrýva, a o ktorých by sa inak pravdepodobne nedozvedeli. Táto možnosť sa bude v budúcnosti využívať systematickejšie. Navyše je Vaša Európa dnes prítomná na mnohých rôznych fórach a platformách sociálnych médií, kde sa o nej aj diskutuje. To je výhodné v mnohých smeroch. Sociálne médiá uľahčujú ľuďom zdieľanie informácií a prístup k informáciám a pomoci, ktoré majú k dispozícii na portáli Vaša Európa. Sociálne médiá navyše umožňujú ľuďom, aby si vymieňali konkrétne skúsenosti s jednotným trhom. Komisia bude ďalej integrovať portál Vaša Európa do priestoru sociálnych médií, aby ďalej stimulovala tento vývoj. Komisia: || – bude ďalej rozvíjať portál Vaša Európa ako neoddeliteľnú súčasť svojej webovej stratégie prostredníctvom ďalšieho rozširovania obsahu portálu, aby sa úplne pokryli práva, povinnosti a príležitosti na jednotnom trhu. Optimalizuje prepojenia a synergie s už existujúcimi portálmi a platformami a na tento účel vypracuje riadiacu štruktúru portálu s definovanými oblasťami zodpovednosti na úrovni EÚ a na vnútroštátnej úrovni. || jún 2014 – zlepší usmernenia týkajúce sa online vyhľadávania na portáli prostredníctvom vytvorenia virtuálneho asistenta a optimalizuje synergie so službou Europe Direct. || júl 2014 – zrealizuje štúdiu o použiteľnosti a dostupnosti a implementuje jej zistenia s cieľom zaručiť optimálny prístup a navigáciu na portáli Vaša Európa pre všetkých, a najmä pre používateľov s osobitnými potrebami a používateľov využívajúcich mobilné zariadenia. || máj 2014 – optimalizuje funkcie poskytovania spätnej väzby a zabezpečí, aby jej verejné konzultácie o témach, ktoré pokrýva portál Vaša Európa, boli dostupné aj prostredníctvom portálu a aby tak používatelia mali možnosť prispievať k tvorbe politiky v oblastiach, ktoré ich zaujímajú. || marec 2014 – integruje portál Vaša Európa do sociálnych médií a podporí používateľov sociálnych médií, aby prostredníctvom portálu Vaša Európa zdieľali svoje skúsenosti s uplatňovaním svojich práv, ktoré im ponúka jednotný trh. || marec 2014 B. Zosúladenie obsahu na úrovni EÚ s obsahom na vnútroštátnej úrovni Podniky a občania, ktorí navštívia portál Vaša Európa, sa zaujímajú o veľmi konkrétne informácie o tom, ako môžu využiť svoje práva EÚ v konkrétnej situácii v danom členskom štáte. Chcú zistiť a pochopiť, aké vnútroštátne požiadavky by mali poprípade spĺňať. Takisto musia vedieť, na koho sa majú obrátiť, aby vybavili potrebné formality, a kde majú hľadať pomoc alebo požiadať o nápravu, ak sú ich práva EÚ porušené. Ako však vyplýva z nedávnych prieskumov používateľov a zainteresovaných strán, takéto informácie ešte nie sú dostupné v dostatočnej miere. Sprístupnenie vnútroštátnych informácií. V rámci riadnej správy veci verejných a ako súčasť svojej povinnosti implementovať právne predpisy EÚ by členské štáty mali zabezpečiť, aby v prípade, keď sa v právnych predpisoch EÚ ustanovujú práva a vytvárajú príležitosti pre jednotlivcov a podniky, mohli tieto subjekty ľahko nájsť všetky informácie a pomoc, ktoré potrebujú na výkon týchto práv na území daného členského štátu. Táto povinnosť informovať je stanovená vo viacerých oblastiach právnych predpisov EÚ, napríklad v smernici o službách[19], smernici o odborných kvalifikáciách[20], smernici o cezhraničnej zdravotnej starostlivosti[21] a smernici o právach spotrebiteľov[22]. V odporúčaní z roku 2009 o opatreniach na zlepšenie fungovania jednotného trhu sa tiež zdôrazňuje, že je dôležité, aby členské štáty poskytovali praktické informácie o právach EÚ[23]. To si v prvom rade vyžaduje, aby členské štáty uverejňovali praktické a ľahko použiteľné informácie na svojich vnútroštátnych portáloch. Po druhé, vnútroštátne informácie by mali byť ľahko zrozumiteľné pre všetkých v celej Európe. To znamená, že informácie by mali byť ľahko dostupné pre všetkých, a najmä pre tých, ktorí pochádzajú z iných krajín a hovoria inými jazykmi. V praxi to znamená, že členské štáty by mali zlepšiť a zmodernizovať svoje jednotné kontaktné miesta (JKM) podľa kritérií charty jednotných kontaktných miest, aby sa zaručilo, že JKM poskytujú vysokokvalitné a komplexné služby pre podniky, a to aj v cezhraničných situáciách. Dodatočné úsilie by mali vynaložiť predovšetkým tie členské štáty, v ktorých majú jednotné kontaktné miesta nedostatočné výsledky a nespĺňajú očakávania podnikov[24]. V súlade s oznámením o lepšej správe pre jednotný trh Komisia zabezpečí, aby sa vo všetkých nových návrhoch právnych predpisov, ktorými sa vytvárajú konkrétne práva na jednotnom trhu, osobitná pozornosť venovala spôsobom, akým sú podniky a občania informovaní o svojich právach EÚ. Vaša Európa ponúka členským štátom platformu, prostredníctvom ktorej môžu adresovať vnútroštátny obsah relevantným cieľovým skupinám vrátane občanov iných krajín EÚ s cieľom oboznámiť ich s platnými pravidlami a postupmi. Zdieľanie obsahu medzi portálom Vaša Európa a vnútroštátnymi portálmi. Informovanie občanov a podnikov o ich právach EÚ a podmienkach výkonu týchto práv v praxi je spoločnou zodpovednosťou inštitúcií EÚ a členských štátov. Najlepšie výsledky možno dosiahnuť, keď sa optimálne zladia obsahy na úrovni EÚ a vnútroštátnej úrovni a keď je takýto obsah ucelený a ľahko dostupný pre používateľov webu. Ako už bolo uvedené, portál Vaša Európa zviditeľňuje vnútroštátny obsah a hlavne účinne zabezpečuje, aby bol jeho obsah dostupný špecifickým cieľovým skupinám, akou sú napr. cudzinci. Na druhej strane Vaša Európa môže byť takisto prínosom pre vnútroštátne portály poskytovaním informácií o základných právach EÚ v 23 jazykoch, ako aj zabezpečovaním prístupu k asistenčným službám na úrovni EÚ a informačným zdrojom iných členských štátov. Vzhľadom na potrebu zabezpečiť toto optimálne zladenie medzi obsahom na úrovni EÚ a obsahom na vnútroštátnej úrovni s využitím obmedzených zdrojov (na úrovni EÚ aj na vnútroštátnej úrovni) Komisia skúma a sústavne zlepšuje modely na výmenu obsahov. Táto činnosť prebieha v spolupráci s členskými štátmi a riadi ju redakčná rada portálu Vaša Európa, ktorá združuje expertov zo všetkých členských štátov. Existujú rôzne modely: · Ak sú na vnútroštátnej úrovni dostupné kvalitné informácie, ktoré sú prispôsobené potrebám všetkých Európanov (vrátane cudzincov), je možné na portál Vaša Európa poskytnúť odkaz (napríklad odkazy na jednotné kontaktné miesta). · Syndikácia obsahu ponúka alternatívny spôsob výmeny obsahov. Umožňuje extrakciu relevantného obsahu z vnútroštátnych portálov a jeho sprístupnenie na portáli Vaša Európa a naopak. V porovnaní s jednoduchými odkazmi ide o výhodnejší postup, pretože sa v štýle portálu Vaša Európa zobrazia len relevantné vnútroštátne informácie, čo je pre používateľov jednoduchšie. Aktualizácie vnútroštátneho obsahu členskými štátmi sa automaticky objavia aj na portáli Vaša Európa. · Komisia môže tiež členským štátom poskytovať šablóny, ktoré majú vyplniť národní experti. V blízkej budúcnosti bude možné ponúknuť šablóny online, čím sa podstatne zrýchli poskytovanie obsahu a jeho aktualizácia. Ak vnútroštátne informácie ešte neexistujú (napríklad v oblastiach, v ktorých sa nové práva v EÚ len vytvárajú alebo existujúce právne režimy sa podstatným spôsobom revidujú), môžu príslušní národní experti syndikovať obsah vytvorený pre portál Vaša Európa a uverejniť ho na vnútroštátnych portáloch. Týmto spôsobom sa obsah vytvorí len raz, pričom sa znovu použije na relevantných portáloch v celom rozsahu alebo čiastočne. Vzhľadom na výhody, ktoré ponúka syndikácia obsahu, boli v rámci pilotného projektu preskúmané možnosti automatickej výmeny existujúcich online informácií medzi vnútroštátnymi portálmi a portálom Vaša Európa[25]. Štúdia potvrdila uskutočniteľnosť syndikácie a poukázala na jej výhody. Ide najmä o to, že informácie, ktoré už sú k dispozícii online na vnútroštátnych portáloch alebo na portáli Vaša Európa, je možné priamo zobraziť na portáli Vaša Európa alebo na vnútroštátnych portáloch. Výmena informácií je udržateľnou a efektívnou z hľadiska zdrojov, pretože po naprogramovaní je postup automatický a používateľom sa vždy poskytne najaktuálnejší obsah. Komisia vyzýva členské štáty, aby: || – zverejňovali na svojich vlastných portáloch používateľsky zrozumiteľné informácie, ktoré jednotlivcom a podnikom vrátane cudzincov umožnia, aby účinne využívali svoje práva EÚ na jednotnom trhu. || trvalo – aktívne spolupracovali s Komisiou s cieľom zabezpečiť, aby relevantné vnútroštátne informácie, ako napríklad informácie o práve na pobyt a o podnikaní v inej krajine, boli dostupné na portáli Vaša Európa; pokrok sa bude hodnotiť každoročne v rámci hodnotiacej tabuľky pre jednotný trh[26]. || december 2014 – si vymieňali odsvedčené postupy týkajúce sa ich vnútroštátnych portálov s inými členskými štátmi a prispievali k rôznym modelom výmeny obsahu, ktoré navrhla Komisia, podľa toho, ktorý prístup je pre danú krajinu najvhodnejší. || trvalo – ďalej pokračovali v rozvoji svojich jednotných kontaktných miest (JKM) v súlade s kritériami stanovenými v charte jednotných kontaktných miest; Komisia posúdi pokrok členských štátov na ceste k ambicióznejším JKM v priebehu roku 2014. || december 2014 Komisia: || – bude rozvíjať rozličné nástroje zdieľania obsahu (online formuláre, syndikácia obsahu) a poskytovať technickú a koncepčnú podporu členským štátom. || trvalo – bude uľahčovať vzájomnú výmenu skúseností v kontexte polročných stretnutí redakčnej rady. || marec a november 2014 – vyzve členské štáty, aby uverejnili online všetky informácie týkajúce sa právnych predpisov EÚ, v ktorých sa ustanovujú práva pre občanov a/alebo podniky v záujme možného prepojenia/výmeny s portálom Vaša Európa. || trvalo C. Zabezpečiť, aby portál Vaša Európa našlo viac ľudí Ak vezmeme do úvahy rastúci počet občanov, ktorí využívajú online služby, rastúci počet ľudí cestujúcich po Európe a skutočnosť, že 13,6 milióna občanov EÚ žije v inom členskom štáte[27], môžeme konštatovať, že potenciálny dosah portálu Vaša Európa nie je ani zďaleka dosiahnutý. Zo skúseností však vyplýva, že rozsiahle celoplošné propagačné akcie majú za následok neudržateľné dočasné špičky v počte návštevníkov. Na zaistenie informovanosti väčšieho počtu ľudí o možnostiach portálu Vaša Európa je preto potrebná cielená propagácia na úrovni EÚ aj na úrovni členských štátov. Z používateľských štatistík[28] vyplýva, že návštevníci nájdu portál Vaša Európa najmä prostredníctvom vyhľadávačov a medziinštitucionálneho webového sídla EÚ (europa.eu). Ďalším zdrojom informácií o portáli sú odporúčania od priateľov, sociálne médiá a vnútroštátne portály. Propagácia by sa preto mala zameriavať na prilákanie potenciálnych návštevníkov tam, kde prirodzene hľadajú informácie. Portál Vaša Európa musí vo veľkej miere investovať do optimalizácie svojho obsahu z hľadiska vyhľadávačov. Navyše je potrebné zabezpečiť ľahkú dostupnosť zo všetkých relevantných webových lokalít EÚ a členských štátov. Prvé skúsenosti s online propagáciou (reklamné kampane, prítomnosť v relevantných fórach pre krajanov, spotrebiteľov a turistov), ako aj činnosti v oblasti sociálnych médií sú sľubné a mali by sa ďalej rozvíjať. Portál by sa mal propagovať aj prostredníctvom informačných kampaní EÚ a členských štátov zameraných na oblasti, ktoré aspoň čiastočne pokrýva obsah portálu Vaša Európa (napr. informačná kampaň o právach spotrebiteľov oznámená v programe pre spotrebiteľov[29]). Komisia: || – bude ďalej zviditeľňovať portál Vaša Európa prostredníctvom optimalizácie vyhľadávačov, online podpory a ďalšej integrácie portálu do relevantných nástrojov sociálnych médií, ako aj prostredníctvom informačných kampaní. || apríl 2014 Komisia vyzýva členské štáty, aby: || – propagovali portál Vaša Európa na vnútroštátnej úrovni, najmä prostredníctvom tzv. hlbokých odkazov na svojich vnútroštátnych portáloch, ako aj prostredníctvom vnútroštátnych informačných kampaní zameraných na témy, ktoré portál Vaša Európa pokrýva. || august 2014 IV. Časový harmonogram a zdroje Niektoré opatrenia sa vykonajú v pevne stanovených lehotách, ktoré môžu byť pre rôzne časti portálu rôzne, iné opatrenia majú trvalý charakter. Výdavky spojené s týmito opatreniami sú už zohľadnené v súčasnom rozpočte. [1] Vaša Európa v súčasnosti ponúka informácie na úrovni EÚ v 23 jazykoch (vo všetkých úradných jazykoch okrem írčiny) a informácie o vnútroštátnych pravidlách v jazyku (jazykoch) predmetnej krajiny a v angličtine. [2] V nadväznosti na rozhodnutie 2004/387/ES o vzájomnej súčinnosti pri poskytovaní paneurópskych e-government služieb pre verejnú správu, podnikateľské subjekty a občanov (IDABC), príloha II.A.a. [3] V nadväznosti na akčný plán z roku 2008 o integrovanom prístupe k poskytovaniu asistenčných služieb občanom a podnikom na jednotnom trhu, SEK(2008) 1882. [4] KOM(2010) 608 v konečnom znení/2. [5] KOM(2010) 603 v konečnom znení, akcia 21. [6] COM(2012) 259/2. [7] Uznesenie Európskeho parlamentu zo 14. júna 2012 o Akte o jednotnom trhu: ďalšie kroky k rastu (2012/2663(RSP)). [8] Závery zasadnutia Rady pre konkurencieschopnosť z 30. a 31. mája 2012: „Rada podčiarkuje význam nepretržite aktualizovaných a viacjazyčných informácií poskytovaných prostredníctvom webovej lokality Komisie Vaša Európa v spolupráci s členskými štátmi.“ [9] Prieskum uskutočnený na začiatku roka 2013 medzi návštevníkmi sekcie portálu určenej pre občanov. [10] Prieskum, ktorý sa uskutočnil od decembra 2012 do februára 2013, sa zameriaval na úradníkov EÚ, poslancov Európskeho parlamentu, zástupcov členských štátov a informačných sietí EÚ. [11] Prieskum Flash Eurobarometer 365 „Občianstvo Európskej únie“, uverejnený vo februári roku 2013; Kvalitatívne štúdie Eurobarometer: Prekážky, s ktorými sa občania stretávajú na vnútornom trhu, súhrnná správa, september 2011 a štúdia Miestne orgány a správa jednotného trhu, súhrnná správa, september 2011. [12] Pozri porovnávaciu správu o elektronickej verejnej správe za rok 2012 http://europa.eu/rapid/press-release_IP-13-466_sk.htm?locale=sk. [13] http://ec.europa.eu/internal_market/eu-go/index_sk.htm. [14] Uznesenie Európskeho parlamentu z 25. októbra 2012 o 20 hlavných obavách európskych občanov a podnikov súvisiacich s fungovaním jednotného trhu (2012/2044(INI)). [15] Europe Direct a špecializované služby, ako napr. Vaša Európa – Poradenstvo, SOLVIT, sieť Enterprise Europe Network, EURES, ECC-Net, Euraxess. [16] COM(2013) 269 final. [17] COM(2012) 721 final. [18] Od zavedenia mobilnej verzie v júni 2012 nárast o približne 10 %. [19] Smernica 2006/123/ES z 12. decembra 2006 o službách na vnútornom trhu. [20] Smernica 2005/36/ES zo 7. septembra 2005 o uznávaní odborných kvalifikácií, ktorá sa práve reviduje (2011/0435 (COD)), aby okrem iného zabezpečila lepší prístup k informáciám a službám elektronickej verejnej správy. [21] Smernica 2011/24/EÚ z 9. marca 2011 o uplatňovaní práv pacientov pri cezhraničnej zdravotnej starostlivosti. [22] Smernica 2011/83/EÚ z 25. októbra 2011 o právach spotrebiteľov, ktorou sa mení a dopĺňa smernica Rady 93/13/EHS a smernica Európskeho parlamentu a Rady 1999/44/ES a ktorou sa zrušuje smernica Rady 85/577/EHS a smernica Európskeho parlamentu a Rady 97/7/ES. [23] Odporúčanie Komisie z 29. júna 2009 (2009/524/ES). [24] COM(2012) 261 final, 8.6.2012, http://ec.europa.eu/internal_market/services/docs/services-dir/implementation/report/COM_2012_261_sk.pdf. [25] S podporou programu ISA o riešeniach interoperability pre európske orgány verejnej správy. [26] http://ec.europa.eu/internal_market/scoreboard/. [27] Príručka Eurostatu „Európska sociálna štatistika“ uverejnená 17.7.2013. [28] Používateľský prieskum, začiatok roka 2013. [29] COM(2012) 225 final z 22.5.2012.